Il-partijiet ikkonċernati jenfasizzaw li bidliet retroattivi għall-iskemi ta’ appoġġ għandhom jiġu evitati. Elementi oħrajn huma meqjusa importanti biex titjieb l-istabbiltà tal-investiment; dawn jinkludu t-tneħħija ta’ ostakoli amministrattivi, iktar integrazzjoni tas-suq u t-tisħiħ ta’ reġim ta’ protezzjoni tal-investiment li jmur lil hinn mit-Trattat tal-Karta tal-Enerġija. Ħafna minn dawk li wieġbu jisħqu wkoll fuq il-ħtieġa li tiġi żgurata implimentazzjoni rapida tad-Direttiva riformulata, ferm qabel l-2021, sabiex tagħti sinjali ta’ politika f’waqthom u ssawwar attitudni għall-investituri.

Bosta Stati Membri b’mod partikolari enfasizzaw li d-dritt tal-Istati Membri li jagħżlu t-taħlita tal-enerġija tagħhom stess u li jiżviluppaw teknoloġiji rinnovabbli li jkunu għażlu, pereżempju għal raġunijiet ta’ diversifikazzjoni, jeħtieġ li jkun garantit, speċjalment fit-tfassil ta’ skemi ta’ appoġġ. Huma enfasizzaw ukoll li l-integrazzjoni tas-suq tal-enerġija rinnovabbli għandu jkun organizzat b’mod koordinat u ma jistax jitħalla biss għal proċeduri ta’ notifika individwali frammentata skont l-iskedi tal-Istati Membri.

L-aħħar iżda mhux l-inqas, qafas legali b’saħħtu mħaddan fid-Direttiva tas-Sorsi Rinnovabbli huwa kkunsidrata essenzjali għall-kisba ta’ mill-inqas 27% tal-enerġija rinnovabbli tal-UE sal-2030. Il-maġġoranza ta’ dawk li wieġbu huma favur miżuri ta’ prekawzjoni biex jevitaw interruzzjoni fl-ilħuq tal-mira, iżda wkoll jaraw il-ħtieġa għall-implimentazzjoni ta’ azzjonijiet korrettivi jekk dan ikun il-każ. Xi partijiet ikkonċernati, bħalma huma r-regolaturi tal-enerġija, jenfasizzaw il-ħtieġa li tiġi żgurata l-konsistenza ta’ kull miżura kumplimentari mal-iskemi ta’ appoġġ nazzjonali.

Il-konsultazzjoni pubblika enfasizzat li l-ostakli ewlenin biex tiżdied l-enerġija rinnovabbli fit-trasport jinkludu, fost l-oħrajn, in-nuqqas ta’ qafas politiku stabbli għall-perjodu wara l-2020, id-dibattitu twil dwar is-sostenibbiltà tal-bijokarburanti, u l-prezz għoli tal-vetturi elettriċi. Il-maġġoranza l-kbira ta’ dawk li wieġbu indikaw ukoll li l-obbligu ta’ inkorporazzjoni tal-karburanti fl-UE kollha jkun effettiv jew effettiv ħafna biex jiġi promoss il-konsum ta’ karburanti rinnovabbli sostenibbli fis-settur tat-trasport tal-UE u biex jiżdied l-użu ta’ vetturi elettriċi.

Barra minn hekk, Forum Regolatorju tal-Elettriku li sar f’Firenze fit-13-14 ta’ Ġunju 2016 bil-parteċipazzjoni tal-Istati Membri, l-awtoritajiet regolatorji nazzjonali u l-partijiet ikkonċernati ewlenin ikkonkludew li qafas dwar l-enerġija rinnovabbli għall-perjodu ta’ wara l-2020 għandu jkun ibbażat fuq tfassil imtejjeb ta’ tas-suq, idoneu għal integrazzjoni sħiħa tas-sorsi tal-enerġija rinnovabbli, b’sinjal tal-prezzijiet tal-karbonju b’saħħtu permezz ta’ ETS imsaħħa, u appoġġ speċifiku għal sorsi ta’ enerġija rinnovabbli, li meta u jekk ikun meħtieġa, għandhom ikunu bbażati fuq is-suq filwaqt li tiġi mminimizzata d-distorsjoni tas-suq. Għal dan l-għan, il-Forum ħeġġeġ lill-Kummissjoni biex tiżviluppa regoli komuni dwar skemi ta’ appoġġ bħala parti mir-reviżjoni tad-Direttiva dwar l-Enerġija Rinnovabbli ħalli jiffaċilitaw il-bażi tas-suq u approċċ aktar reġjonalizzat għall-enerġija rinnovabbli.

Il-konsultazzjoni pubblika dwar is-sostenibbiltà tal-bijoenerġija uriet li hemm perċezzjoni diverġenti dwar il-benefiċċji u r-riskji tal-bijoenerġija u dwar il-ħtieġa għal politika ġdida tal-UE. Madankollu, maġġoranza kbira ta’ dawk li wieġbu enfasizzaw il-mitigazzjoni tal-klima bħala l-għan ewlieni ta’ politika tas-sostenibbiltà tal-bijoenerġija.

Għadd ta’ awtoritajiet pubbliċi u intrapriżi pubbliċi kif ukoll xo produtturi tal-bijokarburanti u bijolikwidi u kumpaniji tal-forestrija u diversi Stati Membri indikaw li huma jippreferu x-xenarju bażi, jiġifieri l-ebda rekwiżiti ta’ sostenibilità addizzjonali tal-UE. Waħda mir-raġunijiet li semmew hija l-eżistenza ta’ leġiżlazzjoni oħra li tkopri riskji potenzjali marbuta mal-bijomassa għall-enerġija, kif ukoll ir-riskju ta’ piż amministrattiv eċċessiv.

Min-naħa l-oħra, ħafna produtturi u utenti tal-bijoenerġija, kif ukoll għadd ta’ Stati Membri jappoġġjaw aktar azzjoni tal-UE sabiex jitwessgħu l-kriterji ta’ sostenibilità tal-UE għall-bijomassa użata għat-tisħin/tkessiħ u l-elettriku. Opinjoni reċenti tal-Kumitat Permanenti tal-Foresterija tal-UE, il-Grupp ta’ Konsulenza dwar Azzjoni tal-UE għall-Foresti, appoġġjat l-għażla ta’ introduzzjoni ta’ kriterju ta’ sostenibbiltà għall-bijomassa tal-foresti bbażat fuq ir-riskju.

Ir-rekwiżiti dwar l-effiċjenza ta’ konverżjoni tal-bijomassa għall-enerġija huma appoġġjati minn firxa ta’ partijiet ikkonċernati, inklużi b’mod partikolari l-industrija li tuża l-injam, inklużi l-produtturi tal-polpa u tal-karta, u l-NGOs ambjentali. L-NGOs jappoġaw ukoll limitu fuq l-użu globali tal-bijoenerġija, kif ukoll restrizzjonijiet fuq ċerti prodotti jew soris tal-għalf, u rekwiżiti ambjentali u soċjali għall-produzzjoni tal-bijomassa.

B’mod ġenerali, il-partijiet ikkonċernati talbu trattament konsistenti meta jimponu miżuri li jirrigwardaw materja prima speċifika, irrispettivament mill-użu finali: dan ifisser pereżempju li r-regoli għandhom ikunu l-istess għall-bijomassa agrikola li tintuża għall-produzzjoni ta’ bijokarburanti jew għal bijogass għall-ġenerazzjoni tas-sħana u l-qawwa elettrika.

3.3.Il-ġbir u l-użu tal-għarfien espert

Dawn l-istudji ewlenin li ġejjin ġew ikkummissjonati minn kuntratturi esterni:

Study on the impact assessment for a new Directive mainstreaming deployment of renewable energy and ensuring that the EU meets its 2030 renewable energy target - ECN, Oeko Institute, Eclareon, REBEL, SUER, BBH.

Study on Technical Assistance in Realisation of the 2016 Report on Renewable Energy, in preparation of the Renewable Energy Package for the Period 2020-2030 in the European Union - Öko-Institut, E3-Modelling, Observ’ER, COWI.

Supporting investments into renewable electricity in context of deep market integration of RES-e after 2020: Study on EU-, regional- and national-level options - Cambridge Economic Policy Associates (CEPA).

Study on the sustainable and optimal use of biomass for energy in the EU beyond 2020 – PricewaterhouseCoopers, Vito, TU Wien, Utrecht University, INFRO, Rutter Soceco.

Carbon impacts of biomass consumed in the EU - Forest Research UK, VTT, North Energy, Alterra.

Study on impacts on resource efficiency on future EU demand for bioenergy, IISA, Idufor, EFI, Oeko Institute, IEEP.

3.4.Il-valutazzjoni tal-impatt

Il-Valutazzjoni tal-Impatt (VI) li takkumpanja l-Proposta ma ppreżentat l-ebda ġabra ta’ għażliet preferuti imma wettqet analiżi dettaljata ta’ kull għażla ta’ politika b’approċċ gradwali minn xenarju tal-ebda bidla (Op. 0), jiġifieri t-tkomplija tal-miżuri nazzjonali mingħajr azzjoni oħra fil-livell tal-UE, sa xenarji alternattivi li jinkludu miżuri tal-UE aktar komprensivi fil-ħames oqsma t'hawn taħt.